上元夜作
作者：陸游
朝代：宋

paragraphs: 百年古謂風前燭，我逾七十飯不足。
亦知生世無工拙，久向人間耐榮辱。
今年上元燈滿城，十里東風度絲竹。
蓬窗溼薪不禦寒，獨取殘書伴兒讀。
忽然得意見古人，半碗凍齏甘勝肉。
書生蓋棺事未定，論著儻存終見錄。
富貴無名豈勝數，意氣空能驕世俗。
君不見拄天拄地邢君牙，不如詩人窮瞎張太祝。